የስፖርት ፖሊሲው ከወቅቱ ጋር እንደማይሄድ ተገለጸ
 በኢትዮጵያ ስፖርታዊ እንቅስቃሴ ከተጀ መረ 100 ዓመታትን እንዳስቆጠረ ጥናቶች ያመላክታሉ።ይሁን እንጂ እንቅስቃሴው በተደራጀ መልኩ መመራት የጀመረው ከ1936 ዓ.ም ወዲህ ነው።ሰባት አስርት ዓመታትን በተሻገረ እድሜው በተለያዩ አደረጃጀቶች ውስጥ ያለፈ ሲሆን፤ አሁን የሀገሪቷ ስፖርት እየተመራ የሚገኘው በ1990 ዓ.ም በወጣው የስፖርት ፖሊሲ ነው።ፖሊሲው በባለሙያዎች ተጠንቶ ስፖርቱን ሊያሳድግ ይችላል በሚል ቀመር ቢዘጋጅም አሁን ላለው ወቅት ግን ብቁ አለመሆኑን በርካቶች ያነሳሉ፡፡በቅርቡ በተካሄደው የብሔራዊ ስፖርት ምክር ቤት ስብሰባ ላይም ይህ ሃሳብ የተንጸባረቀ ሲሆን፤ ፖሊሲውን ተከትሎ የሚተገበረው የሀገሪቷ ስፖርት በዕድገት መለኪያው መሠረት በሚጠበቀው ልክ በጥሩ ቁመና ላይ እንደማይገኝም በሙያተኞች ተረጋግጧል።በተለይ ፖሊሲው ከወጣበት ጊዜ ጀምሮ ለሁለት አስርት ዓመታት ሳይፈተሸ መቆየቱ ከጊዜ በኋላ ለተፈጠሩ እድሎችና ሀገራዊ ፍላጎቶች መልስ መስጠት አልቻለም።በፖሊሲው ላይ እንደተቀመጠው ባይሆንም በርካታ ስር ነቀል መፍትሄ የሚሹ ችግሮች አሉ፤ በመሆኑም አዲስ ፍኖተ ካርታ ማዘጋጀት ማስፈለጉን በመድረኩ ላይ ተጠቁሟል፡፡በፖሊሲ እና ትግበራው ዙሪያ የመንግሥትና የሕዝባዊ አደረጃጀቶች ብቃትን በተመለከተም የግንዛቤ ችግር መኖሩን ተመልክቷል።ፖሊሲው እጅግ መሠረታዊ የሆኑ ስፖርት ልማት አጀንዳዎችን ቢያቅፍም ትግበራው ላይ የግንዛቤ ማስጨበጥና የማስተዋወቅ ሙከራዎች ውስን በመሆናቸው በአመራሩ እንዲሁንም በስፖርት ቤተሰቡ ዘንድ ያለው ግንዛቤ አናሳ ሊሆን እንደቻለ ተጠቁሟል።በማህበረሰብ ልማትና ሀገራዊ ብልጽግና ስለሚኖረው ሚና እንዲሁም በዘመናዊ ስፖርት መሠረታዊ ልማት የሆነው የስፖርት ንግድን በዓላማው ላይ አለማካተቱም እንደ ክፍተት የሚታይ ሆኗል።በተለይ የአገሪቱ ስፖርት በሕዝባዊ አደረጃጀቱ በርካታ ችግሮች የሚስተዋሉ ሲሆን፤ የስፖርት ማህበራትና ፌዴሬሽኖች በሰው ኃይል፣ በገቢ እና በግብዓት ራሳቸውን ያልቻሉ ናቸው።ይህንን ተከትሎም በመንግሥት በጀት ጥገኛ መሆናቸው በውጤታማነታቸው ላይም ተጽዕኖ አሳርፏል።ማህበራቱ እስከ ታችኛው የአስተዳደር እርከን ጠንካራ ሕዝባዊ መሠረት ይዘው አለመደራጀታቸውም ማህበራቱ ያለ ተገቢ ውክልና ተሳትፏቸው እንዳልተከበረ በጥናት ተደግፏል፡፡የስፖርት ማህበራቱ የምርጫ ሂደት ግልጽነትና ፍትሀዊነትን ያልተላበሰ መሆኑ የዕጩ አቀራረብና አመራረጥ ሂደታቸው ላይ ጥያቄ ማስነሳቱ፣ የስፖርት አስተዳደር ሥርዓታቸው እና የአፈጻጸም ደረጃቸው ውስንነት ያለበት መሆኑም ታይቷል።በአደረጃጀቱ የፖለቲካና ፖለቲከኞች ጣልቃ ገብነት፣ የመዋቅር መቀያየር፣ የስፖርት ዕውቀትና ፍላጎት የሌላቸው አመራሮች ሹመት እንዲሁም እስከ ወረዳ ባለው አደረጃጀቶች በሌሎች ቢሮዎች መዋሃዳቸው የመንግሥት እገዛ በቅጡ ማህበረሰቡ ጋር እንዳይደርስም አድርጎታል።መንግሥታዊው አካል ከሌሎች መንግሥታዊና የግል ተቋማት ጋር ተናቦና ተግባብቶ በቅንጅት በመስራት ላይም ውስንነቶች እንዳሉ ተጠቁሟል፡፡የአሠራር ሥርዓቶችን ለመገንባት አዋጆች፣ ደንቦች፣ መመሪያዎች እና የተለያዩ ሕጎች በየደረጃው ባሉ የመንግሥትም ሆነ የሕዝባዊ አደረጃጀቶች ቢወጡም ሁሉንም ሕጎች አስተሳስሮና አናቦ ሊሄድ የሚችል ሀገራዊ የስፖርት ሕግ ባለመኖሩ ሥርዓቱ መልክ እና ቅርጽ ሊይዝ አለመቻሉም በችግርነት ተዳሷል። አዲስ ዘመን ኅዳር 12/2012 ብርሃን ፈይሳ